Det er et grunnleggende personvernprinsipp at den enkelte i størst mulig grad bestemmer over egne personopplysninger. Før en offentlig myndighet eller en privat virksomhet kan behandle personopplysninger er det krav om at det foreligger et behandlingsgrunnlag. Forsvaret behandler for det meste personopplysninger med hjemmel i lov, operasjonsmandat, eller basert på samtykke fra den personopplysningen gjelder. Følgende lovhjemler er særlig av betydning for Forsvarets behandling av personopplysninger:
Personopplysningsloven, særlig er artikkel 6 nr. 1 e) viktig for gjennomføring av Forsvarets primæroppgaver og for Forsvarets utøvelse av offentlig myndighet.
Arbeidsmiljøloven, særlig i forhold til ansettelsesforhold er denne i kombinasjon med samtykke fra den enkelte ansatt sentral.
Forsvarsloven, særlig i tilknytning til forvalting av verneplikt og tjenesteplikt er dette behandlingsgrunnlaget aktuelt.
Sikkerhetsloven, særlig i sammenheng med å foreta nødvendig sikkerhetsklarering av personer og ivareta sikring av objekter er denne aktuell.
Helsepersonelloven og pasientjournalloven, samt forskrift om innsamling og behandling av opplysninger i Forsvarets helseregister, fordi Forsvaret har personellregistre (SANDOK, TANDOK og Forsvarets helseregister) som medfører behandling av personopplysninger om helsemessige og medisinske forhold.